RTV și Antena 3, sancționate de CNA pentru derapajele din emisiunile în care au prezentat filarea magistraților și ziariștilor

Consiliul Național al Audiovizualului (CNA) a sancționat România TV cu o amendă de 5.000 de lei și Antena 3 cu somație pentru emisiunile în care au prezentat și dezbătut imaginile în care doi ziariști și doi magistrați au fost filați la un restaurant.

România TV a fost sancționată pentru o serie de șapte emisiuni pe acest subiect, iar Antena 3 – pentru trei emisiuni.

CNA a stabilit că televiziunile controlate de mogulii Sebastian Ghiță și Dan Voiculescu, ambii având probleme cu justiția, au încălcat legislația privitoare la protecția vieții personale.

Reamintim că doi magistrați și doi jurnaliști au fost urmăriți pas cu pas, filmați, înregistrați și intimidați de un veritabil serviciu secret paralel camuflat într-o divizie de paparazzi.

Postul de televiziune România TV controlat de fugarul Sebastian Ghiță, inculpat în mai multe dosare la DNA, a difuzat în 22 februari seara imagini cu Horațiu Radu, procuror, ajunct interimar al Parchetului General, judecătorul Răzvan Păștilă și jurnaliștii Alex Costache și Cosmin Savu în timp ce participau la un eveniment privat într-un restaurant din Centrul Capitalei.

Imaginile au fost preluate rapid de publicațiile Gândul, deținut de Radu Budeanu, cercetat de DNA, și de EVZ, deținut de Dan Andronic, trimis în judecată de DNA, și prezentate drept ”dovada” unei pretinse conspirații împotriva noilor procurori șefi numiți joi de președintele Klaus Iohannis.

În realitate, cei patru sărbătoreau ziua de naștere a procurorului Horațiu Radu, după cum au declarat participanții la întâlnire pentru G4Media.ro.

Teoria pretinsei conspirații împotriva numirilor noilor procurori șefi a fost lansată de ziarul Gândul încă din data de 12 februarie și a fost preluată in extenso de postul de televiziune Antena 3, fondat de Dan Voiculescu, fost pușcăriaș condamnat definitiv în dosarul ICA pentru corupție.

În esență, ziarele și televiziunile controlate de cei patru moguli cu probleme penale (Radu Budeanu, Dan Andronic, Sebastian Ghiță și Dan Voiculescu) acreditau ideea că cele câteva voci critice din presă și magistratură la adresa noilor procurori șefi s-ar explica printr-o pretinsă conspirație împotriva acestora coordonată de procurorul Horațiu Radu, care implica și G4Media.ro.

Foto: Sebastian Ghita (InquamPhotos / Liviu Florin Albei)